REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/463-14

22. decembar 2014. godine

B e o g r a d

ZAPISNIK

13. SEDNICE ODBORAZA ZDRAVLjE I PORODICU

 ODRŽANE 22. DECEMBRA 2014. GODINE

 Sednica je počela u 7,30 časova.

 Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, prof. dr Milan Knežević, dr Predrag Mijatović, prof. dr Mileta Poskurica, dr Aleksandar Radojević, dr Ljubica Mrdaković Todorović, dr Radoslav Jović, dr Darko Laketić, Elvira Kovač, dr Milan Latković, prof. dr Dušan Milisavljević, Milena Ćorilić i Ljiljana Kosorić.

Sednici Odbora prisustvovao je zamenik odsutnog člana Odbora Aleksandar Peranović (dr Vesna Rakonjac).

Sednici nije prisustvovala član Odbora Nevena Stojanović, kao ni njen zamenik.

Sednici su prisustvovli iz Ministarstva zdravlja: državni sekretar prof. dr Berislav Vekić, rukovodilac Grupe za budžetski sistem Irena Injac; samostalni savetnici u Sektoru za budžet Olivera Ružić Poparić i Mirjana Teovanović; iz Republičkog fonda za zdravstveno osiguranje (RFZO): zamenik direktora Slobodan Aćimović i direktor Sektora za finansije Mirka Nikodinović.

Na predlog predsednice Odbora, većinom glasova, usvojen je sledeći:

 D n e v n i r e d

1. Razmatranje Predloga zakona o budžetu Republike Srbije za 2015. godinu, Razdeo 25 – Ministarstvo zdravlja, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2015. godinu, koji je podnela Vlada (broj 400-4598/14 od 17. decembra 2014. godine);
2. Razno

 Pre razmatranja utvrđenog dnevnog reda, jednoglasno, usvojeni su zapisnici 11. i 12. sednice Odbora, koje su održane 3. i 6. novembra 2014. godine.

Prva tačka dnevnog reda – **Razmatranje Predloga zakona o budžetu Republike Srbije za 2015. godinu, Razdeo 25 – Ministarstvo zdravlja, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2015. godinu, koji je podnela Vlada**

Predsednik Odbora prof. dr Slavica Đukić Dejanović, predložila je da se na ovoj sednici Odboru prezentuju i osnovne informacije o rebalansu budžeta za 2014. godinu, a da se nadležnom Odboru za finansije, republički budžet i kontrolu trošenja javnih sredstava dostavi izveštaj o razmatranju Predloga zakona o budžetu Republike Srbije za 2015. godinu, u skladu sa dnevnim redom ove sednice, a zatim je dala reč državnom sekretaru Ministarstva zdravlja prof. dr Berislavu Vekiću.

 Prof. dr Berislav Vekić je naveo da ukupan budžet Ministarstva zdravlja za 2015. godinu iznosi 12.234.214.000.00, a da u strukturi Predloga zakona o budžetu Republike Srbije za 2015. godinu, ssredstva Ministarstva zdravlja iznose 11.376.892.000,00. Naveo je i opredeljena sredstva za Upravu za biomedicinu u iznosu od 44.572.000,00; za Budžetski fonda za finansiranje Crvenog krsta u iznosu od 300.000.000,00; za Budžetski fond za lečenje oboljenja, stanja ili povreda koje se ne mogu uspešno lečiti u Republici Srbiji u iznosu od 512.750.000,00 dinara. Istakao je da Ministarstvo zdravlja ovaj budžet za 2015. godinu pripremilo u skladu sa Uputstvom za pripremu budžeta Republike Srbije za 2015. godinu i projekcijom za 2016. i 2017. godinu, kao i na osnovu limita utvrđenim ovim Uputstvom u iznosu od 11.483.298,00. Naknadno je odobreno dodatnih 200.000.000,00 za Projekat izgradnje i opremanja zdravstvenih ustanova čiji je osnivač Republika Srbija, za namene nabavke medicinske opreme i investicija i investicionog održavanja kao i hitne popravke opreme u medicinskim ustanovama. U odnosu na Rebalans budžeta za 2014. godinu, Ministarstvo zdravlja je smanjilo troškove koji se odnose na kupovinu roba i usluga u iznosu od 10-15% u zavisnosti od razdela, razdeo 423 je 10%, svi ostali razdeli 15%. - popravke i održavanje, specijalizovane usluge, stalni troškovi, vodeći računa da se ne ugrozi normalan rad zdravstvenih ustavova. Takođe, u skladu sa Uputstvom za pripremu budžeta Republike Srbije za 2015. godinu i projekcijom za 2016. i 2017. godinu, Ministarstvo zdravlja je bilo u obavezi da predvidi sredstva potrebna za otpremnine za višak zaposlenih usled očekivanog odliva zaposlenih u zdravstvenim ustanovama u iznosu od 2.300.000.000,00 dinara. Potom je naveo sledeće izvore finansiranja budžeta - razdeo 25.0 - Ministarstvo zdravlja:

-Prihodi iz budžeta u iznosu od 8.063.586.000,00;

-Donacije od međunarodnih organizacija u iznosu od 47.916.000,00

-Dobrovoljni transferi od fizičkih i pravnih lica u iznosu od 3.000.000,00

-Primanja od inostranih zaduživanja u iznosu od 3.262.390.000,00

Izneo je podatak da je ukupan budžet Ministarstva zdravlja za 2015. godinu u odnosu na rebalans budžeta za 2014. veći za 8,68%, odnosno budžet za 2015 iznosi 12.234.214.000,00 a rebalansom za 2014. godinu je utvrđeno 11.171.836.000, dinara što je razlika od 8,68% ili 1.062.378.000, 00 dinara. Naglasio je da budžet Ministrstva zdravlja finansira kroz sledećih pet glavnih programa:

* Uređenje i nadzor u oblasti zdravstva – 25,3% učešća u Budžetu Ministarstva zdravlja, što iznosi 2.878.532.000,00 dinara;
* Preventivna zdravstvena zaštita – 9% učešća u Budžetu, što iznosi 1.023.398.000,00 dinara;
* Unapređenje kvalitta i uslova za lečenje – 68,8% učešća u Budžetu, što iznosi 6.919.202.000,00 dinara;
* Obezbeđivanje obaveznog zdravstvenog osiguranja za lica bez sopstvenih prihoda – 4,7% učešća u Budžetu, što iznosi 537.760.000,00 dinara;
* Podrška udruženjima i organizacijama – 0,16% učešća u Budžetu, što iznosi 18.000.000,00 dinara.

Istakao je da se iz ovih programa za svrhe javnog zdravlja u funkciji Instituta za javno zdravlje Republike Srbije „Dr Milan Jovanović Batut“ izdvojilo 153.292.000,00 dinara; za Javno zdravlje u funkciji instituta i zavoda za javno zdravlje 727.192.000,00 dinara; za podsticanje aktivnosti na omasovljavanju dobrovoljnog davalaštva krvi u Republici Srbiji 30.000.000,00; za javno zdravlje u funkciji Instituta za virusologiju, vakcine i serume „Torlak“ 10.000.000,00 dinara; za javno zdravlje u funkciji Zavoda za antirabičnu zaštitu „Luj Paster“, Novi Sad 1.500.000,00 dinara; za Kancelariju za prevenciju malignih bolesti 25.000.000,00 dinara; za Kancelariju za kontrolu duvana na prevenciji bolesti nastalih kao posledica pušenja 2.000.000,00; za podršku sprovođenju Nacionalnog programa onkološke zdravstvene zaštite „Srbija protiv raka“ 14.783.000,00; za podršku sprovođenja Nacionalnog programa kardiološke zdravstvene zaštite 10.000.000,00 dinara; za sprovođenje Akcionog plana o zdravstvenoj zaštiti Roma 33.631.000,00; za detekciju virusa Zapadnog Nila u populacijama komaraca na teritoriji Republike Srbije izdvojeno je 3.000.000,00 dinara; za detekciju izazivača Lajmske bolesti i virusnog krpeljskog encefalitisa na populaciji krpelja 2.000.000,00 dinara; za edukaciju lekara primarne zdravstvene zaštite za rano otkrivanje bolesnika sa astmom i hroničkom opstruktivnom bolesti pluća u Srbiji 1.000.000,00 dinara; za preventivni program suzbijanja zloupotrebe droga za decu i omladinu 4.000.000,00 dinara; za ranu detekciju i prevenciju tipa 2 dijabetesa na primarnom nivou zdravstvene zaštite u Rebublici Srbiji 1.000.000,00 dinara; za bolnice ''Prijatelji dece'' opredeljeno je 5.000.000,00 dinara. Za potrebe unapređenja uslova i kvaliteta za lečenje, u okviru kojih su naknade zarade u slučaju privremene sprečenosti za rad zbog bolesti ili komplikacija u vezi sa održavanjem trudnoće opredeljeno je 1.380.000.000,00 dinara; za izgradnju i opremanje zdravstvenih ustanova u državnoj svojini čiji je osnivač Republika Srbija izdvojeno je 745.809.000,00 dinara; za izgradnju i opremanje zdravstvenih ustanova na lokalnom nivou 20.000.000,00 dinara; za zdravstvenu zaštita lica na izdržavanju kazne zatvora, izvršenja mera bezbednosti obaveznog psihijatrijskog lečenja 80.000.000,00 dinara; za rekonstrukciju kliničkih centara u Beogradu, Kragujevcu, Nišu i Novom Sadu 2.060.884.000,00 dinara; za zdravstvenu zaštita lica obolelih od retkih bolesti opredeljeno je 335.322.000,00 dinara; za unapređenje kvaliteta rada Odeljenja za tipizaciju tkiva u sprovođenju zdravstvene zaštite od opšteg interesa 5.000.000,00 dinara; za unapređenje zdravstvene zaštite obolelih od hemofilije i drugih urođenih koagulopatija Instituta za transfuziju Srbije 1.450.000,00 dinara; za obezbeđivanje uslova za transplantaciju organa kod odraslih 5.000.000,00 dinara; za obezbeđivanje uslova za transplantaciju matičnih ćelija hematopoeze kod dece u Srbiji 25.000.000,00 dinara; za palijativno zbrinjavanje u Srbiji 10.000.000,00 dinara; za unapređenje prevencije i ranog otkrivanja zloupotrbe psihoaktivnih kontrolisanih supstanci u Republici Srbiji 2.491.000,00 dinara; za projekat Svetske banke DILS 322.570.000,00 dinara; za kontrolu TBC-a kroz sprovođenje strategije direktnog opserviranja terapije u iznosu 36.639.000,00 dinara; za unapređenje HIV prevencije i zaštite osoba pod povećanim rizikom od HIV-a od 2009. do 2014. godine opredeljeno je 10.827.000,00 dinara; za praćenje rada projekata za HIV/SIDU i tuberkulozu od strane CCM-a 450.000,00 dinara; za razvoj zdravstva Srbije 2 1.139.820.000,00 dinara; za projekat IPA – 2010. – Razvoj službi palijativnog zbrinjavanja u Republici Srbiji 17.940.000,00 dinara; za potrebe informatizacije zdravstvenog sistema u jedinstveni informacioni sistem u iznosu od 720.000.000,00 dinara; za obezbeđivanje obaveznog zdravstvenog osiguranja za lica bez sopstvenih prihoda 537.760.000,00 dinara, a kroz podršku udruženjima i organizacijama, za podsticanje aktivnosti stručnih organizacija, saveta i udruženja opredeljen je iznos od 2.000.000,00 dinara; za javna ovlašćenja poverena Crvenom krstu Srbije 15.000.000,00 dinara i za Program Društva Srbije za borbu protiv raka i Saveza društava Vojvodine opredeljena su sredstva u iznosu od 1.000.000.00 dinara. Dodao je da Finansijski plan Republičkog fond za zdravstveno osiguranje iznosi 215.774.163.000,00 dinara, dok će sa razdela Ministarstva zdravlja biti transferisano 4.553.082.000,00 dinara Republičkom fondu za obavezno zdravstveno osiguranje.

Olivera Ružić Poparić, samostalni savetnik u Ministarstvu finansija, naglasila je da je Predlog zakona o budžetu za 2015. godinu, urađen u skladu sa ograničavajućim finansijskim mogućnostima Ministarstva finansija i Vlade. Napomenula je da će i u 2015. godini biti potrebe za rešavanjem nekih problema Ministarstva zdravlja, ali je takođe istakla da ova predlog budžeta za 2015. godinu, za razdeo 25 Ministarstva zdravlja, odražava zajednički rad Ministarstva finansija i Ministarstva zdravlja, kao i tesnu saradnju sa Republičkim fondom za zdravstveno osiguranje.

Slobodan Aćimović, zamenik direktora Republičkog fonda za zdravstveno osiguuranje, predstavio je osnovne stavke Finansijskog plana Republičkog fonda za zdravstveno osiguranje za 2015. godinu i naveo sledeće: Finansijski plan je usvojen na sednici Upravnog odbora RFZO koja je održana 28. novembra 2014. godine i na isti je data saglasnost Ministarstva finansija i Ministarstva zdravlja. Planirani prihodi i primanja su 215.774.163.000,00 dinara i oni su za 4.610.000.000,00 dinara, odnosno 2,09% manji u odnosu na rebalans budžeta Republike Srbije za 2014. godinu. Prihodi po osnovu doprinosa za obavezno zdravstveno osiguranje planirani su u iznosu od 125.300.000.000,00 dinara, što je za 21.100.000.000,00 dinara, odnosno za 14,41% manje u odnosu na prihode po osnovu doprinosa za obavezno zdravstveno osiguranje u 2014. godini. Naglasio je da je smanjenje prihoda po osnovu obaveznog zdravstvenog osiguranja u Finansijskom planu za 2015. u odnosu na Finansijski plan za 2014. godinu, posledica smanjenja stope doprinosa za zdravstveno osiguranje, koja je stupilo na snagu u avgustu mesecu 2014. godine sa 12,3% na 10,3% i zbog smanjenja plata zaposlenih u javnom sektoru od novembra 2014. godine. Naveo je da se u strukturi planiranih prihoda i rashoda, osim socijalnih doprinosa, nalaze se i transferi iz budžeta u iznosu od 35.253.082.000,00 dinara, zatim tranferi između budžetskih korisnika na istom nivou vlasti u iznosu od 51.948.171.000,00 dinara, ostali prihodi, drugi prihodi od prodaje nefinansijske imovine u iznosu od 3.272.910.000,00 dinara. Planirani rashodi su projektovani u skladu i na osnovu parametara Ministarstva finansija i iznose za 2015. godinu 215.774.163.000,00 dinara, od čega je za naknade osiguranim licima opredeljeno 10.200.000.000,00 dinara, za troškove zdravstvene zaštite 200.703.163.000,00 dinara i za sprovođenje obaveznog zdravstvenog osiguranja 4.871.000.000,00 dinara. Dodao je da je Finansijskim planom za 2015. godinu smanjena rashodna strana u iznosu od 8.970.000.,00 dinara, što je za 3,99% manje u odnosu na Finansijski plan za 2014. godinu. Na kraju diskusije prof. dr Berislav Vekić je dodao da je Predlog zakona o budžetu RS za 2015. godinu, za razdeo 25 Ministarstva zdravlja, veći za 8,68% u odnosu na Rebalans budžeta Ministarstva zdravlja za 2014. godinu.

Predsednik Odbora prof. dr Slavica Đukić Dejanović je na kraju diskusije istakla da se iz navedenih izlaganja može zaključiti da je učinjen maksimum i kad je u pitanju budžet Ministarstva zdravlja i Finansijski plan za 2015. godinu Republičkog fonda za zdravstveno osiguranje.

Nakon rasprave, Odbor jeu skladu sa članom 173. stav 2. Poslovnika Narodne skupštine, odlučio većinom glasova (12 glasova za, 1 glas protiv) da predloži Odboru za finasije, republički budžet i kontrolu trošenja javnih sredstava da prihvati Predloga zakona o budžetu Republike Srbije za 2015. godinu, Razdeo 25 – Ministarstvo zdravlja, sa Predlogom odluke o davanju saglasnosti na Finansijski plan Republičkog fonda za zdravstveno osiguranje za 2015. godinu, koji je podnela Vlada.

Za izvestioca Odbora određena je predsednik prof. dr Slavica Đukić Dejanović.

U nastavku sednice Mirka Nikodinović, direktor Sektora za finansije u RFZO, istakla da je rebalansom budžeta za 2014. godinu, na razdelu Ministarstva zdravlja, izvršena samo jedna izmena i da ona se odnosi na Projekat izgradnje i opremanja zdravstvenih ustanova čiji je osnivač Republika Srbija. Ministarstvo finasija je procenilo da se navedeni projekat ne odvija predviđenom dinamikom i smanjilo je sredstva za 1.000.000.000, dinara, odnosno sa 2.704.000.000,00 dinara na 1.704.000.000,00 dinara. Dodala je da je Ministarstvo zdravlja uputilo primedbu na ovu odluku i tražilo da se ova sredstva opredele za određene obaveze koje Ministarstvo zdravlja nije uspelo da izmiri, ali da u vezi sa tim nije dobilo pozitivno mišljenje Ministarstva finansija.

Povodom dopisa više sindikata upućenih Odboru koji traže da prihodi koje ostvare ustanove u delatnosti zdravstva i socijalne zaštite zadrže karakter sopstvenih prihoda, dr Darko Laketić je postavio pitanje o tome da li sopstvena sredstva zdravstvenih ustanova ostaju i u 2015. godini.

Irena Injac, predstavnik Ministarstva finansija, podsetila je prisutne da su sopstveni prihodi budžetskim korisnicima ukinuti izmenama Zakona o budžetskom sistemu iz 2012. godine, odnosno da ova norma stupa na snagu 1. januara 2015. godine, ukoliko se za to stvore tehnički uslovi. Ocena Ministarstva finansija je da se nisu stekli tehnički uslovi za ukidanje ovih prihoda, što se može videti u Predlogu zakona o budžetu za 2015. godinu, gde je predviđen izvor 04 sopstveni prihodi budžetskih korisnika. Takođe je iznela da su planom rada ovog ministarstva za 2015. godinu predvideli izradu novog teksta Zakona o budžetskom sistemu, s obzirom na njegove brojne izmene, te da će se u narednom pereiodu uraditi sveobuhvatna analiza i sagledati trenutna zakonska rešenja u delu koji se tiče sopstvenih prihoda budžetskih korisnika i korisnika organizacija obaveznog socijalnog osiguranja, s obzirom da su pojedini korisnici trajno izuzeti i da je uslovno trebalo da se ukidaju 1. januara 2015. godine.

 Slobodan Aćimović, zamenik direktora RFZO-a, podržao je ovu odluku Ministarstva finansija imajući u vidu da ovaj fond svakodnevno dobija primedbe zdravstvenih ustanova na odluku da se njima ukinu sopstveni prihodi. S tim u vezi, obavestio je prisutne da je 22. decembar 2014. godine, zakazana sednica Komore zdravstvenih ustanova i da su prestavnici RFZO pozvani da prisustvuju i pruže podršku inicijativi ove komore da sopstveni prihodi ostanu na korišćenje zdravstvenim ustanovama, budući da one ne bi mogle da funkcionišu bez istih.

Druga tačka dnevnog reda **– Razno**

Povodom ove tačke dnevnog reda nije bilo predloga ni sugestija.

Sednica je završena u 8,15 časova.

 SEKRETAR PREDSEDNIK

 Božana Vojinović Prof. dr Slavica Đukić Dejanović